
    KROŠNJA

     

    ispočetka bila točka

mijenjala boje

ljubavnike

šumila u ptici

krošnja

    bila slijepa

da je nitko ne ugleda

da je nitko ne poleti

kad joj se silazi

krošnja

    kasnije točku napustila

i kristal i nebo i misao

postalo joj tijesno

pa se smanjila

krošnja

    onda došli mnogi

(s njima i ja)

otkinuli po list

kazali to je

krošnja

    a ona lebdjela u zraku

bijelila sunce

zlatila snijeg

ponavljala

    krošnja

krošnja

    ne mogu te shvatiti

iz tebe pobjeći

kazati ja nisam

krošnja

    a i zašto bi

(šapuće moj list)

kad jesmo

ja tvoja životinja

ti moja

krošnja

    a pjesma

je li ona

životinja ili

krošnja

    ispočetka je bila točka

(ljuti se moj list)

mijenjala boje

ljubavnike

šumila u ptici

ali joj postalo tijesno

pa se smanjila

sada raste umjesto tebe

  
    SNIJEG IMA LIJEPO IME

  
    1.

     

    još šest koraka,

još tri grama svjetlosti

i stvorit ću stih.

ti koji govoriš o suncu,

učiš me moru.

sat je za džep.

zrak je za slušanje.

kutija se slika

kad žigice u njoj

ne slave božić,

jer u sobi

riječi nestaju kao ribice.

  
    2.

     

    reportaža o žigicama zauzela je stol.

oluju nije spominjala, premda munje

nisu štedjele tvoje zjenice.

milijuni olovnih kolačića

napučili su sobu i svi uglas viču:

“da. to je naša ćelija.

spavamo s gospodinom.

pidžama mu viri ispod hlača.

stradao je jer je ženi prigovorio

da prečesto zlostavlja telefon.

upomoć! kravata, žuto, crveno, zeleno.

već dogorijeva…”

da. to je ta ćelija,

taj prizor s pištoljima i stolnjacima.

šuma šuti. žena šuti. cigareta šuti.

premještaš stolice iz kuta u kut

kao da su cvjetni aranžmani.

bojim se krvi koju spominješ.

o tome sam ti već govorio.

“upaljač si zaboravio pod jastukom.

ne piši više.

idi spavati.”

  
    3.

     

    reflektor pokraj mene

iznenada reče “ah” i crče.

prasak, igra svjetla i sjene,

krv, pas koji zavija.

svećenik je samo pogledao

svijeću u prozoru.

pijanci u kupaonici peru zube, plaču.

kolači koje zovu breskvice,

umočeni u kavu,

razlijevaju se u očima mačaka.

prolazim hodnikom: škripanje dasaka, mrak.

plešu kazaljke na mojoj ruci.

– ideš mi na živce!

– ne.

– ni ti meni.

vau vau. ministranti su prevrnuli

čitavu kuću naopačke. traže čaše.

iz kaleža se pije vino.

još samo jedna žličica.

blitz, tanki mlaz plamena,

dim.

  
    4.

     

    krem-juha od gljiva zausti svoje lice

u zagonetnom iskrenju očiju.

vrijeme je za osvježenje.

možeš naprimjer početi o sagu,

njegovim utorima koji odriču smisao

svakoj tvojoj priči.

indigo uvijek sanja jastuk.

– to svi znaju.

možeš rezati kruh na nezamislivo tanke kriške.

oštrica svejednako sijevne.

nikad ne propusti kazati:

lako je opisati čovjeka bez karaktera,

prebrojiti sve dijelove tvoje garderobe,

spomenuti ormar.

možeš se igrati plodovima kao kakav

prpošni lingvist. bijela ploha hladnjaka,

pepeo dana u PVC-vrećici, vrata koja se ne mogu

zatvoriti, kolačići, krastavčići itd.

možeš napokon pljunuti “doviđenja”

dok ti prsti čeznu za samoćom,

za zaboravom. kazati:

Nepoznat Netko odnio je polusuhe hlače

s konopca na garaži, marka LEE,

made in switzerland, 100 franaka.

  
    5.

     

    pokraj bijele utičnice griju se mravi

i šahovske figure. kao nasljednici

brazilskih nogometaša iz šezdesetih.

struja dopire sve do modrocrvenog trosjeda.

prašina. nikakvog pokreta.

sve je uništilo ljepilo.

bolest je nježna i ima čudno ime.

u njezinu dnevniku rastu isključivo višnje.

kisele su i obično imaju koštice od kamena.

vole trajati između mnoštva nepozvanih slika.

iskustvo je potpuno izgubilo značenje.

pješaci ne guraju loptu.

oni pate od nostalgije,

zimogrožljivi su i po tome slični mravima.

treba pobjeći iz ove priče,

zaboraviti bijelu boju.

u gradu s ovakvom arhitekturom

oči su praznije od zrcala

i kamera u ulici jasenova.

  
    6.

     

    vuče, vuče, budi tih!

iza zidova tapete

stoje u stavu “mirno”.

bršljan i muhe obrastaju

siva rebra radijatora.

na radiju repetiraju

“crno-bijeli svijet”.

ona u dubokom zrcalu

prekriva osmi namaz šminke puderom.

naleti bure ugrožavaju joj sinuse.

nigdje traga mastilu

bivše kemijske olovke.

nigdje zlatnog zuba tvoje majke.

ljepilo je bogohulno spominjati.

rub stola je kraj našeg razgovora.

sretno do sljedećeg obroka.

vuče, vuče, budi tih!

  
    7.

     

    snijeg ima lijepo ime.

kadšto od njega pravim jogurt.

jezikom. dahom. rukama.

bolje se spava

kada čovjek ne spominje šećer.

pojeo sam pun tanjur graha.

iz ormara izlaze muhe,

skakavci, mravi i lavovi.

u zrcalu su svi jednako maleni i

željni krvi.

snijeg ne voli kada ga uspoređuju

s vječnošću koja me posjećuje u snu,

koja je trenutak.

svi slijede put svjetlosti,

provaljuju u prazan stan.

policija. sjekira. nož.

vrećice krvi ispod očiju.

u nosnicama tamponi.

trosjed je ostao ležati na stubištu.

sipi kiša. zalijeva ciklame, kupus,

širi zjenice.

jedan, dva, tri.

zažmirio sam.

sad!

  
    8.

     

    u jutarnjem izdanju

podzemne vode čuvaju kuću.

mala crvena gitara i kišni ogrtač

broje nečujne korake.

o njima treba stalno pisati.

zločinci nose potpetice

i ožiljke na vratu.

njihovo lice je more

(val provala, val potresa),

tri akorda pobjegla iz očiju

sve do ulice kojoj je zaboravljeno ime.

tamo se sladi kompotom od jabuka

i biraju citati za ulazak u povijest tišine:

“lice je samo stvar koju treba napisati.”

– lotosov cvijet rolanda barthesa.

tiskari su uništili naslov.

bura. plastična operacija. legitimacija.

gluposti.

  
    9.

     

    pisaći stroj je pokvaren.

čini se da primitivni mehanizam

njegovih umornih zupčanika

nije izdržao spretnost ruke

koja je htjela slijediti glas vjetra.

kažeš: podmukli rad nostalgije je fikcija.

ti koji si htio igrati poker

i skupljati lišće u drvoredu hrastova.

teško je samo mišlju

ostaviti stol bez daha.

zašilji ruku. pada kiša

i sva su tijela mokra.

nestaje proljeće.

ruše se oluci.

nema više podatnih glagola.

pesimisti tvrde da ništa više

neće postati znakom.

  
    10.

     

    samo zavjese, samo zidovi.

ulazim u sobu, izlazim iz sobe.

dotičem predmete.

njihova imena pamtim,

zaboravljam, proizvodim.

možda i bijeli pejzaž noći.

zrak mi dobro stoji,

iako je odviše brz.

hladno je. mlin za kavu,

pepeljara, mahagonij

i druge nježne riječi

poškropljene su krvlju.

ulazim i izlazim.

nisam zbunjen.

ne pišem pisma.

nikome ne izjavljujem ljubav.

nema me.

  
    ULICOM JURI PONOĆNI TRAMVAJ

  
    1.

     

    toga jutra

točno u 3.30

psi su jeli kikiriki

kompjuterske kartice

ime i prezime vaterpolista godine

toga jutra

mulci su igrali picigin

pućkali lule

ljubičasti indigo zvali zaboravom

kada se spustio prvi oblak

obrve su skočile na potiljak

perje se razletjelo gradom

bila je to strašna eksplozija

uostalom sve je prenosila televizija

  
    2.

     

    svi taksisti imaju brkove

sve jegulje sanjaju snijeg

ulicom juri ponoćni tramvaj

  
    3.

     

    b.v. je djed mraz

skuplja upaljače

rečenice ukrašava injem

coca-colom i duplim kavama
b.v. voli smokve sa šlagom

riječi skliske kao losose

plave magle

na knjižarskim policama traži jastučnice

za lego-kocke krtice poklon-paketiće

godinu rođenja ivana gundulića
b.v. će u novogodišnjoj noći

petogodišnjake učiti plivanju

  
    4.

     

    na svim oltarima zriju jabuke

kondukteri zubalima cvikaju karte

odjavljivačice tv-programa umiru prije četrdesete

ulicom juri ponoćni tramvaj

  
    5.

     

    – u barceloni sam zaronio

– četiri metra prije pozornice

– dvije sekunde prije kraja

– potom sam jahao irvase

– pisao poruke na toaletnom papiru

– žvakali su moja plava prsa

– jorgovan i hmelj

– na kineskom i francuskom jeziku

– pastrmke zvijezde

– zvijezde pastrmke

– parobrod na umoru zelene podvezice

– da

– četiri metra prije pozornice

– dvije sekunde prije kraja

  
    6.

     

    svi intervjui su dosadni

svi sugovornici su utičnice

snijeg pada sam od sebe

ulicom juri ponoćni tramvaj

  
    7.

     

    stariji vršnjaci

bršljanom urešeni šeširi

naočale

kažu kanibali

a što je s antenom

palma u plamenu

sveučilišna biblioteka

preferans dijamantna tastatura

tamo na jugu

svi pjevaju navijačke napjeve

ruše trgove

peku palačinke

dobro se vidjelo

sve je od kartona

  
    8.

     

    uglavnom

u bokovima boli zrak

bijeli trag mrkli mrak

ulicom juri ponoćni tramvaj

  
    9.

     

    najprije viknuti helikopter

šefe kako ste spavali

grize li što

sretna nova godina

najprije voljeti kolače

lađe garnirane eksplozivom

porodicu i ustav

knjiga je televizor

televizor je sat

sat je sat

točno vrijeme je negdje drugdje

točno vrijeme je stari zavjet

zatim

kupiti kvadratni metar jute

i crtati padobran

pticu

krošnju kruške

jer na kraju

livada se puši kao usoljeno meso

kit sjedi i čita novine

  
    10.

     

    dobro jutro šefe

u ladici čuvam zmiju

da vas ugrize

da vas ugrize

ulicom juri ponoćni tramvaj

  
    11.

     

    ocvali kaktuse

trul si

unatoč ljubičastoj pelerini

otvorenoj peći

ne skrivaj uzalud

džemper kazetofon i štap

dim se siječe dlanovima

ružičasti kaktuse

gnjila dinjo

nema više nota

reci tužan sam

reci mijauuuuu

možda netko i pronađe tabletu

  
    12.

     

    ti si samo crv

dopisnica iz daleka svijeta

bježi jer pojest će te japanci

ulicom juri ponoćni tramvaj

  
    ŠUMOVI, MRLJE

  
    1.

     

    nikako da nađem svoju životinju

premda znam:

malena je

pojavljuje se u vrtu

ima četiri noge

tri sloga

(naglasak na prvom i duljinu na zadnjem slogu)

između k i r

vjetri nemilice dišu krive podatke

ipak

podoban za druženje

uvijek je bio maslačak

  
    2.

     

    Igram stolni tenis protiv starijeg gospodina.

Znojimo se i šutimo. Pobjeđujem.

– Moj poraz je crven, a Vaše su oči modre.

– Kako to mislite?

– Tako. Mačevi se uvijek bez razloga potežu

iz korica.

  
    3.

     

    Jednom mi je pričao o moru. Pili smo pivo u Kocki.

– More – govorio je – simbolizira prazninu u kojoj svakodnevno uživamo. Ako postoji kozmos, mora u

njemu ima.

– A nas?

– Ni nas, naravno.

  
    4.

     

    Kad bi se, sretnim slučajem, danas pojavio prorok, tj. kada bismo pristali na mogućnost njegova postojanja, to bi vjerojatno bio kakav šutljivi demon. Grbav, ružan i neprirodno nizak. Možda bi – za sve vrijeme boravka na zemlji – samo rekao:

– Oblaci od vas nisu ništa naučili.

U svakom slučaju, pamuk ne bi doticao.

  
    5.

     

    u svilenoj košulji

sadio je

žute namrgođene krumpire

klijali su

kad bi prošla ponoć

on bi spavao

triput ih pojela biblija

najprije šumovi

potom mrlje

naposlijetku

melankolijom oživljena žigica

dah

neobrijani vjetar

pijetao

  
    6.

     

    Da. Sjetio sam se. U nedjelju smo išli na popodnevnu misu. (Moja žena i ja.) Ispred crkve, na betonu, ležao je pijan čovjek. U rukama je imao stručak cvijeća. Rekao sam u sebi:

– Ako uskoro ne zazvoni, pokraj njega ću izmoliti tri Očenaša i vratiti se kući.

U tom si trenutku primijetila da mi košulja viri iz hlača. Poslušnom sam je rukom prilagodio tvome očekivanju. Onda se oglasilo zvono. Ipak sam izmolio tri Očenaša.

  
    7.

     

    žena mora

slušati radio

u školjci otkriti siječanj

biti gušter koji zastavom zakriva grudi

žena mora biti mak

(muški rod nije isključen)

crni vosak zavjetne svijeće

mora glasno mljackati

kako bi nas razočarala

“šest uvjeta – najmanje”

– zaključio bi paul valéry

definitivno se odričući poezije

  
    8.

     

    Pišeš da su ribe gladne, alge da su zavjese te da je krivac uhićen. Lagao bih kad bih rekao da me tvoje pismo nije uplašilo. Ponajprije stoga jer je razborito i uvjerljivo.

Zalud rukujemo satovima, točnim datumima. Događaji se zbivaju izvan vremena: krivac je doista uhićen. Čak je – u cijeloj priči – i more nevažna pojedinost, mogući portret bjegunca u ogledalu straha. Nedovršenih rečenica. Ukočenih pokreta.

  
    9.

     

    soba u kojoj živiš nije metafora

uzalud ostavljaš mrvice na pisaćem stolu

soba u kojoj živiš nije metafora

strijelu se ne odapinje u pećinu

uzalud ostavljaš mrvice na pisaćem stolu

soba u kojoj živiš nije metafora

strijelu se ne odapinje u pećinu

labirinti praznine prava su meta trgovcima disanjem

uzalud ostavljaš mrvice na pisaćem stolu

soba u kojoj živiš nije metafora

strijelu se ne odapinje u pećinu

labirinti praznine prava su meta trgovcima disanjem

kisik se taloži na stijenkama zidova

uzalud ostavljaš mrvice na pisaćem stolu

  
    10.

     

    Nikada nije stigao u zaton.

Kava na terasi, uz rivu tjelovježba.

Novine pune oglasa za posao.

Iza svake palme mrak.

U podne se vodio na ručak.

Razgovarao s prženim lignjama.

O čovjeku kojega je zaboravio.

Uvjeravao ih da voli kazalište.

Uglavnom: pao je.

Isplazivši jezik kao udicu.

  
    IVAN JE ZAGRIZAO ZRAK

  
    1.

     

    kad je brod stigao, ivan je rekao:

zvonimir!

lijepo ime.

neka bude bicikl.

njemu se može sve oprostiti.

jer je brz.

jer se kreće od ruba do ruba.

kao balon.

pričao je o brodu

umjesto da priča o valima.

pričao je o otocima

umjesto da priča o požarima.

vali zure u mene

i proždiru mi oči.

to je pejzaž!

brod nisam spomenuo. ni ribe.

zvonimir!

moj otac se vjerojatno slatko nasmijao.

on je drvo kojemu ne znam broj godova.

nikada nije rekao: jezik.

nikada nije rekao: padam.

  
    2.

     

    u galeriju se spuštaju

različiti ljudi. stube

su tako drvene i tako

podatne da ih je nemoguće

zaobići. i svaki od tih

ljudi kao da traži zrcalo

na zidu. plesačica u kutu

stalno mijenja mjesta.

pokreti su joj čas

besprijekorno gipki,

čas željni brzine. smješka

se ili ljuti; znoji, deblja

ili nestaje. djevojka ponavlja

uvijek iste rečenice. lepršave

haljine, uzdasi, ruke upućene

u vječnost izmiču njezinu

pogledu. ona sto puta na dan

umire. kao ruža kada pada snijeg.

ne kaže ni zbogom.

  
    3.

     

    gledaj:

skuhat ću dvanaest čajeva.

iza uha čuvam bosiljak.

ti si slap.

ne glumi da ne padaš.

jer znam:

šumiš kao bor.

bojiš se događaja.

ako zaboraviš moje oči,

more će te pohoditi u snu.

  
    4.

     

    on ne hoda, on pleše,

dotakne svako zrnce pijeska

golim tabanima.

u jednom luku

navlaži sav zrak,

oboji predmete, lica,

listu šapne: budi svjež.

i osjeti zemlju

u vrućici.

on je bog vrtnje u krugu.

znam da u ruci čuva cvijet

i upaljač, ispod kojih su

zaleđene obale.

kamo god se okrenuo,

ugleda zastavu.

  
    5.

     

    noć je. ivan je zagrizao zrak

i čeka što će se dogoditi.

puna su mu usta sline.

da sve ne bi završilo disanjem,

počinje govoriti.

    vjetrokaz štiti oči.

kako drukčije shvatiti

njegovu potrebu da bude strijela.

treba ga pokloniti nebu,

kao znak straha.

    tigar ima oštre zube, kažu.

na ljetnom suncu podsjećaju na noževe.

možda je tajna skrivena u njima.

pustinja je nježna i voli ljude.

    uvijek na drugom kraju planeta

pada kiša.

  
    6.

     

    u novinama

slike katastrofa

    na trgovima

bučni kolporteri

    na jarbolu njegove brodice

jabuke

    spavaju

    dan je sunčan i topao

kao toliki prije

  
    7.

     

    na svakom kolodvoru

čekaju žetoni. koraci

su tu samo radi privida

geometrije kruga. zariju

se u grudi, slijedeći

tanku liniju smisla.

hitro i požudno. na čelo

lijepe poštanske marke.

pomažu nositi kofere.

doživljaj putovanja

počinje i završava u

blještavoj igri žetona.

  
    8.

     

    ivan je otišao

u kolovozu ili rujnu,

možda čak u prosincu.

    jedni kažu kiša.

drugi snijeg.

treći ga stalno nalaze

u prašnjavim albumima.

    bijela se jedrilica srušila pred njim.

    kopna,

kako je i htio,

niotkud

  
    9.

     

    iz dubrovnika sam mu poslao razglednicu.

kupio sam je zajedno s lutrijskom srećkom.

na poleđini obrisa staroga grada upisao sam broj.

nikada ga nisu izvukli!

  
    10.

     

    on, koji odsanja tisuću snjegova,

ne taknu nikada ružičaste skute

sljemena.

  
    ŠKOLJKA
za anonimnu anu

  
    1.

     

    opet sam u pjesmi

krošnja zašto me gledaš

u pjesmi sam od lišća

od riječi gradim kuću

(ne znam kada sam

kako sam i jesam li uopće

drukčije disao)

ti nisi glazba

ti si tiho nebo

ispod je strah deblo

debela usamljenost

krošnja zašto me gledaš

ti nisi glazba

(koji amforu sanja

nikada ne nauči plivati)

grane plešu dodiruju se

zaboravljajući odakle vjetar

ljudi na snježnoj ulici…

  
    2.

     

    “ljudi su na snježnoj ulici

poput slova na papiru”

– tako je zatrudnjela

anonimna ana

siječanj

usnula bijela riječ

koja hoće da je nema

i kad se ponavlja

    (bolesnici ustaju iz kreveta

zaboravljaju boli

opisane u knjigama)

    kada je nestala

pojavila se šuma

brašnastobijela vila

s krupnim madežom na čelu

i listala listala

    sjemenka se skrila između korica

iznad zemlje ispod glasa

kada procvjeta

u njezinu dahu čuče

i šuma i snijeg

potom se rađaju djeca

    anonimna ana

od pređe mraka

tka svjetlost

poslije svih slova

poslije svih prijatelja

  
    3.

     

    poslije svih prijatelja

more je reklo

da se ne poznajemo

    da u meni raste

mračna tišina

nešto kao zaborav

kao iznenadni povratak kiše

vlažni nanosi pijeska

pokrivaju udove

    kada bi plima stizala

ja bih otvarao oči

    vodene crne

  
    4.

     

    vodene crne

oči

riječi su

    ako ih izgovaram

slijepim

    čuje se lepet

čuje se zid

čuje se zbogom

    ja ovdje više ne stanujem

potražite me noću

u zrcalu

    dok vlažnom rukom

palim svijeću

  
    5.

     

    dok vlažnom rukom

palim svijeću

    ona otvara prozor

u dalekom regensburgu

odmotava park haljinu svoju

i sve bude zeleno

opipljivo zeleno

    po koži joj žure mravi

uspinju se uspinju se

odakle im pravo

da se debljaju

u njezinu gustom smijehu

    zelen kao smrt

trg zadrhti i kaže

ne spominji mi ime

jer što govoriš to imaš

ljubav te čeka drugdje

    plamen se sklapa u školjku

drhti

ona se ježi

ne zna se kakav će biser

umrijeti na tom tijelu

  
    p. s. 1.

     

    uvijek nekakav mrav

zaskoči tvoju rečenicu

i ona pocrni

kao zemlja ispod nokta

i ne može se završiti

ta ribica u moru

    ana tvoje riječi

grli lišće

kada šuma žuti

trava si i umireš

od vode koja iznenada

otkriva ušnu školjku

i poplavi

tek zametnute mjehuriće

    kako si plivala

tako si nestajala

ronila zvonila

a ipak rasla

daleko od oka

  
    p. s. 2.

     

    ana

kiša koja će pasti sigurno ne nosi šum u koji si povjerovala kad si u tanku ljusku u tihu utrobu mraka nevidljivom lađom pristala

    ipak

reci

mi

zašto

crtaš

more

uvijek

kada

pomislim

da si kap

u kojoj

sam

našao

(vidio)

glas

i

lice

radosnog

ne-

pli-

va-

ča

  
    p. s. 3.

     

    dođi ana ne plaši se

kroz pogled kreni kao kroz zrak

taj zvuk koji te miluje

ne može naći sebe

dođi

svejedno je stanuješ li ovdje

ili u vrtu

brižnoj će prašini

vjetar uvijek izmisliti oblik

inače sam ne bi imao smisla

  
    HOP HOP
uputnice, rečenice, pisma, događaji

  
    1.

    hop hop

nisam se probudio

nisam krenuo u dan

     

    2.

    jutros je poštar u našu ulicu donio mnoštvo čestitki i paket knjiga. sretna susjeda – koja stalno ponavlja riječi nekog austrijanca – nemarno je preuzela pošiljku i kazala:

– ne pazim više na dnevne predmete, jer ljudi ništa ne čine.

poštar se, mrmljajući, okrenuo i otišao. mala je marija nacrtala umoran dan.

     

    3.

    oko podne pred dvorištem je izrasla golema gomila pijeska. kao vojska neprozirnih riječi i slika. kao piramida koja – izgovarajući se visinom – zakrčuje prolaz. s jablanova na kraju ulice pada lišće. mala marija uči voziti bicikl.

     

    4.

    automobil je projurio pokraj kuće pred kojom je skakutao modrooki mačak. između dva gutljaja prašine, mala marija je viknula:

– budalo, budalo!

     

    5.

    uvečer u prozoru cvjetaju ciklame. mrak kao stisnuta pesnica uđe i izbriše cijelu ulicu. dvorišta. krovove. zidove. mrak je mornar koji ne zna cijeniti položaj užeta. mala marija je obukla plavu haljinu, ali mama je rekla: “laku noć”.

     

    6.

    hop hop

ako ikada naučiš moje ime

molim te nemoj mi ga otkriti

     

    7.

    sunce zašto sjediš tako ozbiljno

na tom plitkom licu

makni se nije ono zrcalo

treniraj malo samoću

     

    8.

    riječi mogu otopiti snijeg

ako ih se pažljivo izgovara

i ako se hoće s njima putovati

     

    9.

    četverogodišnji susjed j. vuče me za nogavicu:
samo kod nas u janjevo svake nedelje peva se aleluja u crkvu tu se ne sme jer tu je pesak

     

    10.

    zavodnici imaju oči kao ratnici

stalno vrebaju pogled s druge strane

nišana

     

    11.

    toni kukoč ti si mi odnekud poznat

možda s kakvog studentskog tuluma

ili pak s aerodromskog šaltera

kada ustanovim zašto nemaš brata

svakako ću ti napisati pismo

nemam ga ni ja

     

    12.

    hop hop

ja ne bježim

ja stvaram distancu

     

    13.

    stiglo je pismo iz italije:

… Napokon kod kuće! Ali ja sam se nadala da biti sretnija: kada ja sam došla moj otac je recao meni da moj djed je bio umrijeo. Ja sam imala krizu nervoznu i sam placala cijeli dan. Sada Također ja sam tužna. Jučer ja sam pisala Ljupče i poslje, telefonirala sam Pompeo koji je najsretniji biti u Italiu.

Izvini pogreške!

Ja sam imala mnogu nostalgiju Italje ali sada ja imam nostalgiju vam (ili vas?). Želela bih da Ti možeš ići u Italju.

Tvoja žena je dobra!

Italja čeka te!

Ciao!

Arianna

     

    14.

    onaj koji je skrojio ovaj trg

očito prijateljuje s komunalcima i pijeskom

stalno mu pucaju šavovi

     

    15.

    chromos mladost iris

naprijed dubrovnik dalmatinka

ban bi možda u namu

ali konj hoće u sporednu ulicu

mač na istok

     

    16.

    gospođica š. ima cement u kosi

sad će joj pasti cigla na glavu

     

    17.

    između cigarete i pepeljare

ludo plešu svi simptomi moje apstinencije

ali liječnik to ne shvaća piše uputnice

spominje specijalističke preglede

kao da ću na njih otići

     

    18.

    hop hop

tko se dosađuje

taj ne putuje tramvajem

     

    19.

    to nije moj osmijeh

to je tamnica čula

guta zrak bez razloga

     

    20.

    kazaljke su se poklopile

rekao sam vremenu: stani

i ono je stalo

neupućeni i dalje čekaju pod satom

     

    21.

    prodavačica knjiga uskače u korice opće povijesti.

živio znoj!

     

    22.

    prijatelj je dovršio zbirku. 7 ciklusa. 50 pjesama. 92 stranice. u naslovu se spominje praznina. rukopis mi se jako dopao, premda nisam u stanju ponoviti niti jedan stih. jedino što sam upamtio jest kriva upotreba pridjeva: neodređeni oblik u pravilu stoji na mjestu određenog.

     

    23.

    sunce razlistava grad

sve žene danas imaju velike grudi

vjetar je znak ravnoteže

     

    24.

    hop hop

ja sam debeli bijeli karton

ako me pocijepaš ima nas više

     

    25.

    
      Ajax – FC Groningen 0:0!

Bog!

Prije pet dana ja sam bio u Groningenu. Sve je bilo dobro kod kuće, i ja sam bio kod brata. Tamo je bilo fešta slavlja njegov Rođen dana. On nije znao da ja sam bio u Gr. i zato što iznenađenije je bio veliko. Upoznao tama jedan Albanac iz Prištine i dugo mi smo govorili. Sve je u ređu.

Sada je dva jutrom i hoćemo vas zvoniti – ali je suviše kasno (smo rešili). Ali pijemo “Sekt” na Vas! O. K.?

p.s. Ja mislim da kobasića je jako dobro. Bez više reči…

Michiel.
    

     

    26.

    poslije ponoći sjedam za stol. palim svjetiljku i spuštam rolete. otvaram unaprijed pripremljenu knjigu i: mazohistički puno potcrtavam. nisam siguran želim li masnim tragom olovke protiv zaborava ili bjeline koja mi priječi ravnomjerno disanje.

goga kaže da imam izniman dar za pamćenje pojedinosti, zove me čak malim monstrumom. no, u njoj odnedavno kuca i drugo srce. stoga, sve što kaže treba primiti uvjetno – kao dobronamjernost ili iznenada pristiglu toplinu.

riječi, rečenice i cijele stranice sjenčim nikotinskim udasima-izdasima, strelicama-brazdama, zavjesama-stolnjacima, brojkama-zvjezdicama, komentarima-upitnicima i svom silom inih znakova koji me tobože umiruju.

na kraju, iz mora koje sam stvorio – boreći se protiv njega – izroni blistav otočić, nedirnut i potpuno mi nepoznat. moje točkice, crtice i zarezi uzalud će prizivati njegov oblik. on je, kao gogino drugo srce, jutro koje sam htio izbrisati, svjetiljka u svjetiljci, knjiga u knjizi, trag unatoč bjelini.

     

    27.

    žena mi čita stihove i kaže:

– tu nema života.

– točno. – odgovaram. – ja sam teško bolestan.

– a što je sa mnom?

– ti patiš od viška kilograma.

     

    28.

    što će praznini granice

pogotovo granice moje memorije

     

    29.

    ja sam pristala ženska dojka

uspravna držanja i vrlo otmjenih kretnji

imam malenu glavu na njoj šiljast nos

koji poput antene registrira pustinju u gradu

kada zamaknem za prvi ugao

jedva čekam da me moja ruka dodirne

     

    30.

    hop hop

ne slušam riječi

osluškujem stanke

     

    31.

    – MIKŠA JE NOVI ISUS

– TREBA GA RAZAPETI

– USKRSNUO SAM

     

    32.

    u jutro puno glavobolje dočeka me sok.

– ja sam poljubac. – kaže.

nisam siguran da ga razumijem. otac mi je davno pričao da od pravog poljupca mjesecima boli glava. a u njegove riječi nema smisla sumnjati, jer čovjek oduvijek pije sok.

     

    33.

    toni pa ti si čisti genij

ti si najbolji košarkaš svijeta

to čak i moja žena zna primijetiti

kada sam poslušan i miran

ili pak mrzovoljan za ručkom

     

    34.

    zaraza,

brat pije čaj i lupa tanjure,

oni resko odzvanjaju poljem,

maslačci, kukurijeci, zrikavci,

oni resko odzvanjaju poljem,

brat pije čaj i lupa tanjure,

zaraza,

     

    35.

    učim napamet tuđu bolest:
Samoća se samo povećava, ako se, na stolu koji je svjetiljkom osvijetljen, pojavi i bijela, neispisana stranica u svojoj samoći. Bijela stranica, ta velika pustinja koju treba preći, pustinja nikad pređena.

g. bachelard.

     

    36.

    hop hop

nisam skočio

okrenuo sam glavu na drugu stranu

     

    37.

    svaka pjesma s vremenom postaje elegija.

– tvrdi borges.

ili himna! – dodaje plavooki hrvat.

     

    38.

    dobili smo i drugu sobu u golskoj 3. sad imam dovoljno prostora za knjige, pisaći stroj i bočicu za vse korekture in čisto okolje. žena me opsjeda pričom o dječjim kolicima. kao da joj pomalo godi što već mjesecima ne uspijevam izgovoriti ili napisati suvislu rečenicu. hoće isključivo ona s duplim kotačima i plastificiranim platnom.

noćas sam sanjao snijeg.

danas ne smijem na ulicu zbog poledice.
znamka in model zaščitena.

počelo je odbrojavanje.

još 55 dana.

     

    39.

    profesor suvremenog jezika nakon svake rečenice ponavlja “je li”. između 150 i 200 puta po predavanju. djevojke pričaju da je šarmantan. je li!?

     

    40.

    ronio ne ronio bazen je bazen

četiri obale četiri ručnika

svi čitaju slobodnu dalmaciju

     

    41.

    šššš – poručuje mlaz iz sudopera.

tako je plakala moja majka kad je čula da u rujnu idem u nizozemsku.

šuti – govori mi žena dok iz telefona dopire šum vrućeg slavonskog ljeta.

šššš – zabavljam anu pred spavanje. ona je ove godine začarala kišu. po nju i idem u nizozemsku.

     

    42.

    hop hop

zalijevam cvijeće

calathea je već uvenula

     

    43.

    t. š. je veliki crveni balon

kada pobjegne iz ruke rasprsne se

i s olakšanjem klikne:
ja sam bijeli, brisani prostor.

što se dogodi, dogodi se.

     

    44.

    znanica čita vikend-štivo. meke kolor korice, požutjeli novinski papir, ljubav u naslovu. zastaje na 26. stranici i – vjerujući kako je zamijetila nešto važno – izgovori naglas:

– život je literatura.

– jebeš život. čitaj dalje!

ona je praznovjerna. sa 26 željna je života i sve što čita čita samo zbog te stranice.

     

    45.

    pas koji osjeti tople gradske perine

ne zna što je kućica lajanje grad

ne zna što su ljudi

     

    46.

    razglednica iz regensburga:
johan eijkelkamp je otlično igrao. kao uvijek!

viele liebe grüsse,

hartelijke groeten,

srdačne pozdrave!

g. i m.

     

    47.

    na ulazu u samoposlugu jutros me dočekala riječ “kadšto” s kojom godinama prijateljujem.

– već me tri dana nisi izgovorio. ako to danas ne učiniš, vratit ću se u rječnik i više se nećeš moći sjetiti moje mekoće i pahuljastog dodira.

u samoposluzi sam napunio košaru: kruh, riblja konzerva, sirup od maline, papirnate maramice, kiseli krastavci… debela gospođa blagajnica, pružajući mi račun, usput je primijetila:

– gospon sused su danas zaboravili mlijeko.

– nisu. katkad poslije doručka piju čaj!

     

    48.

    hop hop

nema moga lica

potraži ga u zrcalu

     

    49.

    napokon kolodvor šuti

i za daljine

nije potreban jezik

     

    50.

    opet su prebrojavani mravi. višečlana je komisija utvrdila da jedan, i to žuti, nedostaje. to sam, naravno, ja: konobar u vagon-restoranu treviso – pescara.

     

    51.

    noćas je uletjela lastavica u kupaonicu. sjenata strana dvorišta od kuće na kojoj ima gnijezdo ujutro je vrvjela mravima i kišnim glistama.

     

    52.

    kadšto, kad me nema za tim stolom, tražim ljude, događaje na mjestima koja nikad nisam uspio zaboraviti.

– a gdje su ta mjesta? – cinično pita žena.

– tu, oko nas, možda baš tu gdje sada stojiš.

     

    53.

    idemo u močvaru

tko preživi – preživi

     

    54.

    hop hop

svjetlo se gasi svjetlo se pali

arena 42. put

     

    55.

    toni kukoč ti si svetac

ti jednostavno moraš imati 22 godine

jer to vrijedi 5 džin-tonika

na tvoje lice padaju zvijezde

vjetar uči od tvojih mišića

galebi postaju golubi i mašu krilima

sveci – kažu – ne stare

toni večeras ću u tvome vrtu

popiti pet džin-tonika

mislim da je to O. K.

     

    56.

    – liberatina, liberatina, je li toplo more?

– ne znam. zadaću sam pišala u plažu.

     

    57.

    dobro jutro!

brojim do tristo,

dok na tvoje umorne kapke

padaju slijepi stihovi.

kada mirisni prah

s mojih prstiju

prijeđe na tvoje čelo,

reći ću: tristo,

bit ću drzak,

ponovit ću: dobro jutro!

     

    58.

    otkad su riječi postale jasnije

možeš me mirno taknuti listom

kao mrav kao ljubav

kao bijela plahta usred dana

možeš me dugo šutjeti

zarezi će jamačno naći svoja dlijeta

     

    59.

    – ŠTA JE? JESMO LI POBIJEDILI!?

– ISPOD ŠLJEMA MOZGA NEMA.

– PAZIN NIKADA NEĆE BITI ????!

     

    60.

    hop hop

putujem u luna-park

na parkiralištima dočekuje me šipak

     

    61.

    priča može i ovako početi:

nizozemska je zemlja prozora. u pravilu su veliki, bijeli i bez zastora. njihova usta gutaju kuće. sunce im nikako ne može umaknuti. ako nisi dovoljno oprezan, brzo zaboraviš gdje si: unutra ili vani. osmijeh ispred, osmijeh iza prozora; vrt ispred, cvijeće iza prozora. da govorim neki drugi jezik, možda bih mogao vjerovati da stakla zapravo ne postoje te da su okviri postavljeni isključivo zbog što boljeg odgoja djece. ovako, ostaje mi urotnički korak i neukrotivo obilje svjetla iza zida.

goeie dag!

ik ben krešimir.

tot ziens!

     

    62.

    u petak sam obitelj goossen uvjerio da znam voziti bicikl. domaći, direktor “arke”, nije mogao doći k sebi. za nesvakidašnji doživljaj poklonio mi je NCR.

– ako zna okretati pedale – rekao je ženi – možda i tastaturu može rascvjetati.

     

    63.

    vrtovi u hengelou brišu moje rečenice kao korov, kao nepozvane životinje. u najboljem ih slučaju isporučuju restoranima u kojima – specijalno za strance – služe svinjski odrezak s breskvom. kako ne znaju što bi s njima, uslužni ih konobari odnose u kuhinju, prevode i – nakon nekoliko minuta – na stol stavljaju šunku s dinjom. uz osmijeh spuste tanjur s mojim rečenicama, ako slučajno poželim kruh.

     

    64.

    nemoj stat’

treba zvat’

geldautomaat

    prvi kat

drugi kat

geldautomaat

    muški sat

ženski sat

geldautomaat

    idi spat’

ne znaš zvat’

geldautomaat

     

    65.

    u ukusno opremljenom turističkom vodiču kroz amsterdam pročitao sam da tamošnji željeznički kolodvor pridržava devet tisuća drvenih trupaca. tog sam se podatka – tko zna zbog čega – sjetio danas u WC-u unajmljenog zagrebačkog stana.

– što, ti na zahodu pišeš pjesme? – upita me s nevjericom žena.

– da.

– odlično! a kava se hladi.

– oprosti. dolazim odmah.

dok sam pio kavu, nagađao sam o kojoj je vrsti drveta riječ, kakve su kvalitete, debljine i otpornosti na vodu amsterdamski trupci, jesu li oni ispod perona gušće raspoređeni ili bar deblji od trupaca ispod čekaonica i šaltera.

– o čemu sad razmišljaš? – prekine me opet žena, sada već vidno nervozna.

– ni o čemu.

– onda popij kavu i iznesi smeće van. sutra prolazi “čistoća”.

     

    66.

    hop hop

prelazim preko britanskog trga

pjesnici se žene, pijanci viču “diii diii”

znanac kaže: opet smo u nekoj čudnoj priči

     

    67.

    igram se novinara. uzmem notez, nađem broj i nazovem.

– što je za vas image? – pitam ekstravagantnu pjevačicu.

– moj image je da radim, a ne da pričam.

– o. k. hvala vam lijepo.

spustim slušalicu, odem u sobu i pitam zavjesu:

– a što je tvoj image?

– da ostanem bijela kada mi pušeš u lice.

– o. k. od danas ću ti puhati u potiljak.

napokon izgubim živce i upalim televizor. kad tamo – intervju s pjevačicom koja mi je maloprije spustila slušalicu.

     

    68.

    nisam izdržao. stihove koje sam pisao zadnjih tjedana ponudio sam znanici. ona ih je pročitala i uredno vratila. jedini njezin komentar bio je:

– pa vi doma skrivate bombu. zašto ste tako sebični!?

– da ne eksplodira usred grada. – odgovorio sam i spremio pjesme u sobu.

     

    69.

    da, zaboravio sam kazati: jučer sam se prehladio. a to je najbolje što mi se ovog tjedna dogodilo.

     

    70.

    kao i obično, kada sam se vratio s posla, iz torbe sam izvadio jutros kupljene novine. da ih prelistam, pročitam poneki članak, ispunim križaljku i odložim. međutim, jedna je vijest (ona o lažiranju nogometne utakmice) naprosto nestala. triput sam prelistao čitave novine, zavirio i među umrlice, ali priče o nogometnom skandalu nigdje. pomislio sam da sam to možda vidio u nekim drugim novinama ili bar u drugom izdanju istih ili da je to možda vijest od jučer. ali današnji dan znam napamet; pamćenje me ne vara – to su nesumnjivo novine koje držim u ruci. točno se sjećam: jedan se igrač nakon godinu dana ispovjedio novinarima, opisao situaciju, imena prešutio. vijest je nestala. priča čiji sam uvod pročitao jutros pokraj kioska vjerojatno se neće nastaviti. ili možda hoće. za svaki slučaj ujutro, prije nego krenem na posao, još ću jednom prolistati iste novine.

     

    71.

    poslije dugo vremena vidio sam pjesnika koji u stihovima često spominje zečeve, djevojčice i rock and roll. tramvaj iz dubrave je upravo skrenuo u jurišićevu, kada sam spazio kako zastaje pored jedne prosjakinje, s dječakom u naručju, vadi novčanicu iz džepa, daje je malome i odlazi.

nevjerojatno!

     

    72.

    hop hop

danas je triput nestalo struje

goga se ljuti ani raste prvi zub

     

    73.

    otkad sam prestao šetati, neprestano govorim o gumenim žetonima koje ubacuješ u stroj i vjeđama što se, kao limun, razlijevaju dalekim jarkocrvenim pejzažem. ako se nakašljem, patuljci umiru u tvojoj kosi. njihovi uredno zapisani brojevi padaju na pod, pored naših nogu. poništava ih smola. ti si rekla: palača, a ja: talog. oboje smo imali pravo.

     

    74.

    pisanje dnevnika ima djelovanje antibiotika.

razori i događaj i čovjeka.

     

    75.

    došao je kada su slike bile gotove. ne vidim ga više. pobrkao bih ga i s jabukama. šampon mi je pod noktima. nagriza kožu, stvara mjehure, tihu noćnu glazbu za gluhonijeme. prhut pliva izlozima. učim hodati. možda je tako najbolje. jer: mogao sam tek telefonirati, odaslati razglednice, zaželjeti “sretan put”.

     

    76.

    mak, ti si plaha djevojčica.

mašeš licem. bojiš se topova

od blata. osmijeh ti dobro

pristaje. igra tvojih očiju

već je doživjela 11 izdanja.

mak, ti se igraš upitnicima.

jedeš šlag. izbjegavaš hotele.

spravljaš imena kolačima i

gradovima. papir – kojemu si

rekao “ti ćeš biti papir”

diše male indekse tvoga

rečeničnog daha. razdoblje

mrazeva je za nama. autobus

čeka na peronu. treba mu samo

reći kako se zove.

     

    77.

    u srijedu poslije večere skupljao sam mrvice sa stola. prije nego sam ih ubacio u vreću za smeće, jedna naglo poskoči i upita

– vjeruješ li u boga?

kada je prošlo početno iznenađenje, najmirnije što sam mogao rekoh:

– kada me ti to pitaš, mislim da vjerujem.

– cure i dečki, sve je u redu. idemo u raj.

     

    78.

    hop hop

nisam pokušavao skočiti

pogledom sam slijedio oblake

